I. DIPLOMATA. (Histoire de Metz, tom. II, prouves.) 
         I. PRIVILEGIUM QUO ROBERTUS CONFIRMAT COMMUTATIONEM INTER LODOINUM GORZIENSIS MONASTERII ABBATEM ET VUERDINGUM PRESBYTERUM.
Ordo rationis jure expostulat ut, quoties mundanarum rerum probabilis commutatio certum obtinere nititur tramitem, adhibita inviolabilis charitatis exhibitione, illud quod invicem largiflua charitas impertiri non abnuit scriptis omnimodis roboretur. Unde et quod prudentissima sanxit antiquitas, nec minus fragilioris aevi posteritas hoc idem inconvulsa apicum adnotatione firmare satagit quatenus rationabiliter collata nulla postmodum possint rerum varietate turbari. Quamobrem placuit atque convenit inter Lodovinum abbatem, ac fratres ex congregatione Gorziensis monasterii sancti Petri, seu sancti Gorgonii et quemdam presbyterum, ex congregatione Metensis ecclesiae sancti Stephani vel sancti Pauli, nomine Vuerdingum ut, per consensum et licentiam domni Roberti, sanctae Metensis Ecclesiae venerabilis archiepiscopi, quasdam res, pro ambarum partium opportunitate inter se commutare deberent; quod ita et fecerunt. Dedit igitur memoratus Lodovinus abbas, ac fratres praedicti monasterii jam fato Vuerdingo de rebus sanctorum apostolorum Petri et Pauli, almique Gorgonii, in pago et comitatu Metense, in villa quae dicitur Arx, hoc est, de manso petiam unam habentem in longum perticas VII, in latum in una fronte perticas IV et pedes XII. Item in ipsa fine, de vinea, petias III; quarum una quae est juxta praescriptum mansum, habet in longum, perticas VI et pedes IV in latum, in una fronte, perticas II et pedes X, in alia fronte perticas III et pedes V; alia vinea habet in longitudine perticas X, in latitudine, in ambabus frontibus perticas II; tertia vinea habet in longum, per unum latus, perticas X, per aliud latus perticas XI, in ambabus frontibus perticas VII et dimidium. In summitate ipsius vineae, in parte unius frontis, de terra inculta perticam I. Item in ipsa fine, de terra aratoria petiam I habentem in longitudine perticas IX, in latitudine autem perticas VI; in ambabus frontibus pedes XII: intra has praedictas mensuras, per omnia totum ad integrum. Econtra vero reddidit Vuerdingus presbyter, de rebus proprietatis suae, ad partem ecclesiae beatorum apostolorum Petri et Pauli almique Gorgonii, Lodovino abbati, ac fratribus praedicti monasterii, in pago Scarponense, in Alnaldivilla, vineam unam, habentem in longitudine, per unum latus perticas XI et dimidium, per aliud latus perticas XV, in latitudine vero, in una fronte, perticas VIII et pedes VI. Item in ipsa fine de terra arabili petias II, quarum una habet, in longitudine, perticas XXXII, in latitudine, in una fronte, perticas II et pedes XI, in alia vero fronte perticas II et pedes VIII. Altera vero petia terrae habet in longum perticas XV, in latum in una fronte perticas IV et pedes XIII, in alia fronte perticas V et pedes XIV; intra has praedictas mensuras per omnia totum ad integrum. Ea vero ratione ut a die praesenti in futuro quidquid pars juste et rationabiliter alteri consulit parti jure haereditario succedat, et de collatis unaquaeque pars quidquid facere decreverit, videlicet, habendi, tenendi, vendendi, commutandi, in omnibus libero potiatur arbitrio. Et, ut haec commutatio omni tempore firma et stabilis permaneat, manu propria illam roboravimus, stipulatione subnixa. Actum in Gorziae monasterio publice anno ab Incarnatione Domini 884. Indictione XI, epacta XX concurrente III.
Robertus, sanctae Metensis Ecclesiae humilis archiepiscopus subscripsit. Lodovinus abbas subscripsit. Optatus decanus subscripsit. Seguinus subscripsit. Gonbertus primicerius subscripsit. Badicho abbas subscripsit. Moyses, Hildebrandus, Scranto, Odelricus, Farnulfus, Godefridus, Ereugus, Soypertus, Sarouvardus, Harno, Gislebertus, Teudo, Vuichadus, Anuclius, Barnerus, Audinus, Segoldo, Rogembaldus. Albricus, Genoz, Ernoldus, Sugerus, Odelricus, Aldricus, Lambertus, Evrardus, Homedeus, Hildoinus, Hominus, Betto, Radouardus, Gisaldus, Attogius, Vuandelmarus, Uncrinus, Ricuvoldus, Rotgerus, Goderonnus. Ego Vuichardus, acsi indignus sacerdos et monachus, hanc commutationem scripsi et subscripsi.